text: F-16 nødlandet i Vesterhavet ud for Rømø
  27 oktober 2015 kl. 15.00
  Et F16-fly er her til eftermiddag omkring kl. 14.30 havareret i Vesterhavet ud for Rømø. Det bekræfter Værnsfælles Forsvarskommando til TV SYD. 
  Et F-16 jagerfly har i dag måttet nødlande over Vesterhavet kl. 14.30.
  Ifølge TV SYDs oplysninger er det sket som en kontrolleret nedstyrtning i farvandet ud for Rømø, forinden havde piloten skudt sig selv ud i faldskærm over øen.
  Jagerflyet fik problemer med landingsstellet under takeoff fra basen i Skrydstrup, og da landingen dermed var umuliggjort, søgte piloten mod åbent farvand.
  Værnsfælles Forsvarskommando i Karup bekræfter, at der ikke er tilskadekomne i forbindelse med nødlandingen. Piloten er ved godt helbred, og de pårørende er orienteret.
  Flyverhaverikommisionen skal nu undersøge de nærmere omstændigheder omkring nødlandingen.
  